62022CJ0368
ROZSUDOK SÚDNEHO DVORA (šiesta komora)
z 25. mája 2023 (
*1
)
„Návrh na začatie prejudiciálneho konania – Nariadenie (EHS) č. 2658/87 – Colná únia – Spoločný colný sadzobník – Colné zatriedenie – Kombinovaná nomenklatúra – Položka 7307 – Príslušenstvo na rúry alebo rúrky – Podpoložka 73072210 – Nátrubky“
Vo veci C‑368/22,
ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Vestre Landsret (Západný vyšší súd, Dánsko) z 9. mája 2022 a doručený Súdnemu dvoru 8. júna 2022, ktorý súvisí s konaním:
Skatteministeriet
proti
Danish Fluid System Technologies A/S,
SÚDNY DVOR (šiesta komora),
v zložení: predseda šiestej komory P. G. Xuereb (spravodajca), sudcovia T. von Danwitz a I. Ziemele,
generálny advokát: M. Collins,
tajomník: A. Calot Escobar,
so zreteľom na písomnú časť konania,
so zreteľom na pripomienky, ktoré predložili:
–
dánska vláda, v zastúpení: C. Maertens, splnomocnená zástupkyňa, za právnej pomoci B. Søes Petersen, advokat,
–
Európska komisia, v zastúpení: K. Rasmussen a M. Salyková, splnomocnení zástupcovia,
so zreteľom na rozhodnutie prijaté po vypočutí generálneho advokáta, že vec bude prejednaná bez jeho návrhov,
vyhlásil tento
Rozsudok
1
Návrh na začatie prejudiciálneho konania sa týka výkladu colnej podpoložky 73072210 kombinovanej nomenklatúry uvedenej v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 1987, s. 1; Mim. vyd. 02/002, s. 382), zmeneného nariadením Rady (ES) č. 254/2000 z 31. januára 2000 (Ú. v. ES L 28, 2000, s. 16; Mim. vyd. 02/009, s. 357) (ďalej len „nariadenie č. 2658/87“), v zneniach vyplývajúcich z nariadenia Komisie (ES) č. 948/2009 z 30. septembra 2009 (Ú. v. EÚ L 287, 2009, s. 1), nariadenia Komisie (EÚ) č. 861/2010 z 5. októbra 2010 (Ú. v. EÚ L 284, 2010, s. 1), nariadenia Komisie (EÚ) č. 1006/2011 z 27. septembra 2011 (Ú. v. EÚ L 282, 2011, s. 1) a vykonávacieho nariadenia Komisie (EÚ) č. 927/2012 z 9. októbra 2012 (Ú. v. EÚ L 304, 2012, s. 1) (ďalej len „KN“).
2
Tento návrh bol podaný v rámci sporu medzi Skatteministeriet (ministerstvo daní, Dánsko) a Danish Fluid System Technologies A/S (ďalej len „DFST“) vo veci colného zaradenia piatich príslušenstiev na rúry alebo rúrky.
Právny rámec
HS
3
Harmonizovaný systém opisu a číselného označovania tovaru (ďalej len „HS“) bol zavedený Medzinárodným dohovorom o harmonizovanom systéme opisu a číselného označovania tovaru, uzavretým 14. júna 1983 v Bruseli v rámci Svetovej colnej organizácie (WCO) a schválený spolu s protokolom o jeho zmene a doplnkoch z 24. júna 1986 v mene Európskeho hospodárskeho spoločenstva rozhodnutím Rady 87/369/EHS zo 7. apríla 1987 (Ú. v. ES L 198, 1987, s. 1; Mim. vyd. 02/002, s. 288). Vysvetlivky k HS boli vypracované v rámci WCO v súlade s ustanoveniami tohto dohovoru.
4
Podľa článku 3 ods. 1 písm. a) bodu 2 tohto dohovoru sa každá zmluvná strana zaväzuje používať na výklad HS všeobecné pravidlá, ako aj všetky poznámky k triedam, kapitolám a podpoložkám a nemeniť rozsah tried, kapitol, položiek alebo podpoložiek.
5
Vysvetlivky k položke 7307 HS znejú takto:
„Táto položka zahrnuje všetky výrobky zo železa alebo z ocele určené predovšetkým na vzájomné spojenie rúr alebo komponentov rúr, pripojenie rúry na iné zariadenie alebo uzatvorenie určitých rúrových otvorov, s výnimkou niektorých predmetov, ktoré, hoci sú určené na montovanie rúr a rúrok (napríklad objímky alebo spojky, ktoré sa upevňujú do stien, aby držali rúrky, svorky slúžiace na uchytenie ohybných rúrok na pevných predmetoch, akými sú rúry, kohútiky, tvarovky atď.), nie sú ich neoddeliteľnou súčasťou (položky č. 73.25 alebo 73.26).
Pripojenie alebo spojenie sa uskutočňuje:
–
skrutkovaním pre príslušenstvo zo železa alebo z ocele so závitom, alebo
–
zváraním na tupo alebo zváraním po zakrytí alebo náraze v prípade tvaroviek určených na zváranie z ocele. V prípade zvárania na tupo sú konce príslušenstva a rúrky narezané alebo skosené,
–
kontaktom pre odnímateľné oceľové príslušenstvo.
Medzi príslušenstvo na rúry alebo rúrky, ktoré je tu zahrnuté, patria príruby ploché alebo s hrdlom vybaveným závitom, kolená a ohyby, redukcie, T‑kusy, krížové tvarovky a zátky, nátrubky na zváranie na tupo, nadoblúky, rozdeľovače, podobné spojovacie diely na trúbkové zábradlie, spojky a vsuvky, prípojky, sifóny, podložky, objímky a svorky.
…“ [neoficiálny preklad]
KN
6
Ako vyplýva z článku 1 ods. 1 nariadenia č. 2658/87, KN, ktorú vypracovala Európska komisia, upravuje colné zatriedenie tovarov dovezených do Európskej únie. KN preberá položky a podpoložky HS pozostávajúce zo šiestich číslic, pričom iba siedma a ôsma číslica predstavuje ich vlastné zatriedenie.
7
Článok 12 ods. 1 nariadenia č. 2658/87 stanovuje, že Komisia každoročne prijme nariadenie obsahujúce úplnú verziu KN a colných sadzieb v súlade s článkom 1, vyplývajúce z opatrení prijatých Radou alebo Komisiou. Toto nariadenie sa uverejňuje v Úradnom vestníku Európskej únie najneskôr 31. októbra a uplatňuje sa od 1. januára nasledujúceho roka.
8
Podľa všeobecných pravidiel na interpretáciu KN, ktoré sú uvedené v prvej časti oddiele I bode A prílohy I:
„Zatrieďovanie tovaru do [KN] sa riadi nasledujúcimi zásadami:
1.
Názvy tried, kapitol a podkapitol majú len orientačný charakter; na právne účely sa zatriedenie určuje podľa znenia položiek a príslušných poznámok k triedam alebo kapitolám, a ak tieto položky alebo poznámky nevyžadujú inak, podľa nasledujúcich ustanovení.
…
6.
Na právne účely sa zatriedenie tovaru do podpoložiek položky určuje podľa znenia týchto podpoložiek a príslušných poznámok k podpoložkám a ‚s príslušnými zmenami‘ podľa vyššie uvedených pravidiel pod podmienkou, že porovnateľné sú len podpoložky rovnakej úrovne. Na účely tohto pravidla sa tiež používajú poznámky k triedam a kapitolám, ak kontext nevyžaduje inak.“
9
Príloha I nariadenia č. 2658/87 obsahuje druhú časť s názvom „Zoznam colných sadzieb“, ktorej trieda XV má názov „Základné kovy a výrobky zo základných kovov“. Táto trieda obsahuje 73. kapitolu nazvanú „Výrobky zo železa alebo z ocele“, ktorej položka 7307 znie takto:
Číselný znak KN
Opis tovaru
Zmluvné colné sadzby (%)
Doplnkové jednotky
7307
Príslušenstvo na rúry alebo rúrky (napríklad spojky, kolená, nátrubky), zo železa alebo ocele:
– Liate príslušenstvo:
…
…
…
…
– Ostatné, z nehrdzavejúcej ocele:
7307 21 00
– – Príruby
3,7
–
7307 22
– – Kolená, ohyby a nátrubky, so závitom
7307 22 10
– – – Nátrubky
bez cla
–
7307 22 90
– – – Kolená a ohyby
3,7
–
7307 23
– – Príslušenstvo na zváranie na tupo
…
…
…
…
7307 29
– – ostatné:
7307 29 10
– – – so závitom
3,7
–
7307 29 30
– – – Určené na zváranie
3,7
–
7307 29 90
– – – Ostatné
3,7
–
– Ostatné
…
…
…
…
10
Podľa článku 9 ods. 1 písm. a) druhej zarážky nariadenia č. 2658/87 Komisia vypracuje vysvetlivky ku KN, ktoré pravidelne uverejňuje v Úradnom vestníku Európskej únie. Vysvetlivky uverejnené 7. mája 2008 (Ú. v. EÚ C 112, 2008, s. 8) a 6. mája 2011 (Ú. v. EÚ C 137, 2011, s. 1), uplatniteľné v čase dovozov, o ktoré ide vo veci samej, neobsahujú samostatné poznámky pre podpoložky 73072210 a 73072910 KN.
Integrovaný sadzobník Európskej únie (TARIC)
11
Piate odôvodnenie nariadenia č. 2658/87 stanovuje:
„Keďže niektoré osobitné opatrenia spoločenstva nemožno odzrkadliť v [KN]; keďže z toho dôvodu je potrebné zaviesť ďalšie triedenie na úrovni spoločenstva a zahrnúť ho do integrovaného sadzobníka Európskych spoločenstiev (Taric); …“
12
Článok 2 tohto nariadenia stanovuje:
„Komisia stanoví [Taric], ktorý spĺňa požiadavky Spoločného colného sadzobníka, štatistiky zahraničného obchodu a obchodnej, poľnohospodárskej a iných politík spoločenstva týkajúcich sa dovozu alebo vývozu tovaru.
Tento sadzobník sa zakladá na [KN] a skladá sa z:
a)
opatrení stanovených v tomto nariadení;
b)
doplnkových triedení spoločenstvom (ďalej len „podpoložky Taric‑u“;), nevyhnutných na implementáciu špecifických opatrení spoločenstva uvedených v prílohe II;
…“
13
Pokiaľ ide o podpoložku 73072210 KN, TARIC stanovuje dva číselné znaky, a to kód TARIC 7307221010 (nátrubky na použitie v niektorých typoch lietadiel) a kód TARIC 7307221090 (ostatné nátrubky). Pokiaľ ide o podpoložku 73072910 KN, TARIC obsahuje aj dva číselné znaky, a to kód TARIC 7307291010 (ostatné, so závitom, na použitie v niektorých typoch lietadiel) a kód TARIC 7307291090 (ostatné, so závitom).
Spor vo veci samej a prejudiciálna otázka
14
DFST, spoločnosť so sídlom v Dánsku, dováža príslušenstvo na rúry alebo rúrky pochádzajúce od amerického výrobcu Swagelok. Väčšina dovážaného tovaru sa následne vyváža najmä do Ruska a na Ukrajinu a používa sa na montáž špeciálne upravených rúr, ktoré sa používajú okrem iného vo farmaceutickom, petrochemickom, ropnom a plynárenskom priemysle.
15
V lete 2013 dánske daňové orgány vykonali kontrolu rôznych príslušenstiev na rúry alebo rúrky dovezených spoločnosťou DFST v období od októbra 2010 do augusta 2013.
16
V rámci tejto kontroly tieto orgány odobrali na účely dôkladnej kontroly desať tvaroviek k rúram alebo rúrkam, ktoré boli všetky deklarované ako nátrubky so závitom z nehrdzavejúcej ocele, patriace pod kód TARIC 7307221090, pre ktorý je stanovená colná sadzba 0 %. Vec predložená Vestre Landsret (Západný vyšší súd, Dánsko), ktorý je vnútroštátnym súdom predkladajúcim návrh na začatie prejudiciálneho konania, sa týka len zaradenia piatich z týchto výrobkov, a to výrobkov č. 2 až 5 a 10 (ďalej len „sporné výrobky“).
17
Podľa údajov uvedených v katalógu výrobcu je výrobok č. 2 „straight fitting union“ (priama prípojka), výrobok č. 3 zodpovedá „straight fitting male connector“ (priamy konektor samec), výrobkom č. 4 je „straight fitting female connector“ (priamy konektor samica), výrobok č. 5 zodpovedá „straight fitting reducer“ (priamo padnúca redukcia) a výrobok č. 10 je „tube adapter male“ (adaptér rúry samec).
18
Na účely tejto kontroly dánske daňové orgány požiadali analytický ústav Force Technology (ďalej len „analytický ústav“), aby preskúmal predmetné výrobky a predložil návrhy na ich zaradenie.
19
Podľa analytického ústavu výrobok č. 2 pozostáva z „krátkej rúry so šesťhranným prvkom uprostred, ktorý je vhodný na použitie so šesťhranným kľúčom a má na oboch stranách svorku s maticou a objímkou, ktoré sú jej súčasťou“. Výrobok č. 3 pozostáva z „krátkej rúry so šesťhranným prvkom uprostred, ktorý je vhodný na použitie so šesťhranným kľúčom, ako aj s plynovým závitom na jednej strane a maticovým závitom s objímkou na druhej strane, ktoré sú jej súčasťou“. Pokiaľ ide o výrobok č. 4, ide o „krátku rúru, ktorá má na jednej strane nátrubok (‚female connector‘), to znamená šesťhrannú koncovku s vnútorným závitom a na druhej strane svorku s maticou (‚nut‘) a dvoma objímkami“. Výrobok č. 5 pozostáva z „krátkej rúry so šesťhranným prvkom uprostred, ktorý je vhodný na použitie so šesťhranným kľúčom a na jednej strane má svorku so závitom a s maticou a objímkami, ktoré sú jej súčasťou“. Napokon, pokiaľ ide o výrobok č. 10, ide o „krátku rúru so šesťhranným prvkom uprostred, ktorý je vhodný na použitie so šesťhranným kľúčom a na jednej strane má plynový závit“.
20
Analytický ústav dospel k záveru, že predmetné výrobky nemožno považovať za „nátrubky“, keďže nešlo o krátke časti rúry s vnútorným závitom alebo bez závitu, umožňujúce spojenie dvoch rúr ich zaskrutkovaním do časti rúry alebo jednoduchým zatlačením do nej.
21
Rozhodnutím z 15. októbra 2013 dánske daňové orgány s odkazom na preskúmanie vykonané analytickým ústavom, ktorý dospel k záveru, že žiadny z predmetných výrobkov nemožno kvalifikovať ako „nátrubok“, zaradili sporné výrobky pod kód TARIC‑u 7307291090.
22
DFST napadla toto rozhodnutie na príslušnom správnom orgáne, konkrétne na Landsskatteretten (Národná daňová komisia, Dánsko), ktorý v rozhodnutí z 27. septembra 2019 usudzoval, že sporné výrobky, ktoré považovala za výrobky typu „straight tube fittings“ (rúry s priamym závitom), nemali byť zaradené pod kód TARIC‑u 7307291090 ako ostatné výrobky so závitom z nehrdzavejúcej ocele, ale mali sa vzhľadom na svoje objektívne znaky a vlastnosti skôr zaradiť pod kód TARIC 7307221090 ako nátrubky so závitom z nehrdzavejúcej ocele v súlade s prvým a šiestym všeobecným pravidlom na interpretáciu KN.
23
Žalobou z 19. decembra 2019 ministerstvo daní podalo proti tomuto rozhodnutiu žalobu na vnútroštátny súd, ktorý podal návrh na začatie prejudiciálneho konania.
24
Pred týmto súdom ministerstvo daní tvrdí, že sporné výrobky nemôžu byť zaradené pod kód TARIC‑u 7307221090, keďže nejde o „nátrubky“, ale pod kód TARIC‑u 7307291090. Všetky sporné výrobky totiž majú vonkajší závit a viaceré z nich sú vybavené aj objímkami. Vzhľadom na príslušné definície pojmov „nátrubok“ a „konektor“ v rôznych slovníkoch a v iných zdrojoch, z ktorých vyplýva, že pojem „nátrubok“ je definovaný ako časť rúry, ktorá je náprotivkom časti rúry označenej ako „konektor“ a že konektor je systematicky opisovaný ako niečo, čo má vonkajší závit, preto tieto výrobky nemožno kvalifikovať ako nátrubky.
25
DFST naopak tvrdí, pričom sa opiera najmä o vysvetlivky k položke 7307 KN, ako aj o všeobecné pravidlá a zásady týkajúce sa zatrieďovania tovaru do HS, že sporné výrobky boli správne zaradené pod kód TARIC‑u 7307221090. Tento záver nespochybňujú ani výňatky zo slovníkov, ktoré boli vybrané náhodne.
26
Írska záväzná informácia o nomenklatúrnom zaradení tovaru (ZINZ) s referenčným číslom IE 08NT‑14‑284‑03, ktorá sa týka výrobku č. 2, ako aj sedem ďalších ZINZ okrem toho potvrdzujú, že daňové orgány iných krajín Únie zatrieďujú tovar, akým sú sporné výrobky, pod kód TARIC‑u 7307221090. Španielska ZINZ s referenčným číslom ES‑2014‑000535‑0324/14 navyše preukazuje, že nátrubok môže mať vonkajší závit.
27
Za týchto okolností Vestre Landsret (Západný vyšší súd) rozhodol prerušiť konanie a položil Súdnemu dvoru túto prejudiciálnu otázku:
„Má sa podpoložka 73072210 kombinovanej nomenklatúry Spoločného colného sadzobníka v znení prílohy I k nariadeniu č. 861/2010 vykladať v tom zmysle, že zahŕňa výrobky, o aké ide vo veci samej?“
O prejudiciálnej otázke
Úvodné pripomienky
28
Vnútroštátny súd vo svojej prejudiciálnej otázke odkazuje na KN v znení vyplývajúcom z prílohy I nariadenia č. 861/2010, ktoré bolo uplatniteľné v roku 2011. Z informácií poskytnutých týmto súdom však vyplýva, že dovozy, ktoré viedli k sporu vo veci samej, sa uskutočnili v období od októbra 2010 do augusta 2013. Zdá sa teda – čo ale prináleží overiť vnútroštátnemu súdu – že znenia KN uplatniteľné vo veci samej vyplývajú z verzií nariadenia č. 948/2009, ktorým sa zmenila KN od 1. januára 2010, nariadenia č. 861/2010, ktorým sa zmenila KN od 1. januára 2011, nariadenia č. 1006/2011, ktorým sa zmenila KN s účinnosťou od 1. januára 2012, a vykonávacieho nariadenia č. 927/2012, ktorým sa zmenila KN s účinnosťou od 1. januára 2013.
29
Znenie ustanovení KN relevantných pre konanie vo veci samej je však vo všetkých týchto verziách rovnaké, a preto stačí preskúmať položenú otázku s prihliadnutím na KN v znení vyplývajúcom z prílohy I nariadenia č. 861/2010.
O položenej otázke
30
Na úvod treba pripomenúť, že keď je Súdnemu dvoru podaný návrh na začatie prejudiciálneho konania v oblasti colného zaradenia, jeho úlohou je skôr objasniť vnútroštátnemu súdu kritériá, ktorých uplatnenie mu umožní správne zaradiť predmetné tovary do KN, než vykonať toto zaradenie. Toto zaradenie vyplýva z čisto skutkového posúdenia, ktoré neprináleží vykonať Súdnemu dvoru v rámci prejudiciálneho konania (rozsudok z 20. októbra 2022, Mikrotīkls, C‑542/21, EU:C:2022:814, bod 21 a citovaná judikatúra).
31
Navyše treba zdôrazniť, že podľa ustálenej judikatúry v rámci konania na základe spolupráce medzi vnútroštátnymi súdmi a Súdnym dvorom, zakotveného v článku 267 ZFEÚ, Súdnemu dvoru prináleží poskytnúť vnútroštátnemu súdu užitočnú odpoveď potrebnú na rozhodnutie vo veci, ktorú začal vnútroštátny súd prejednávať. Z tohto pohľadu Súdnemu dvoru prináleží prípadne preformulovať otázky, ktoré sú mu predložené (rozsudok z 8. septembra 2016, Schenker, C‑409/14, EU:C:2016:643, bod 72 a citovaná judikatúra).
32
V prejednávanej veci z návrhu na začatie prejudiciálneho konania vyplýva, že vnútroštátny súd sa svojou otázkou v podstate pýta, či sa má podpoložka 73072210 KN vykladať v tom zmysle, že príslušenstvo na rúry alebo rúrky z nehrdzavejúcej ocele, iné ako liate, s vonkajším závitom, pokiaľ nejde o krátke časti rúry s vnútorným závitom, umožňujúce spojenie dvoch rúr ich zaskrutkovaním do tohto príslušenstva alebo jednoduchým zatlačením doňho, možno považovať za „nátrubky“ patriace do tejto podpoložky.
33
Podľa ustálenej judikatúry Súdneho dvora v záujme právnej istoty a uľahčenia kontrol treba rozhodujúce kritérium na nomenklatúrne zaradenie tovarov hľadať všeobecne v ich objektívnych znakoch a vlastnostiach, ako sú definované v znení položky KN a v poznámkach k triedam alebo ku kapitolám (rozsudok z 30. apríla 2020, DHL Logistics (Slovakia), C‑810/18, EU:C:2020:336, bod 25 a citovaná judikatúra).
34
Podľa všeobecných pravidiel na interpretáciu KN sa zaradenie tovarov do podpoložiek tej istej položky určuje podľa znení týchto podpoložiek a príslušných poznámok k podpoložkám, triedam alebo kapitolám, pričom názvy tried, kapitol a podkapitol majú len orientačný charakter.
35
Okrem toho vysvetlivky ku KN vypracované Komisiou a vysvetlivky k HS vypracované WCO prispievajú významným spôsobom k výkladu rozsahu jednotlivých colných položiek bez toho, aby boli právne záväzné. Vysvetlivky ku KN, ktoré nenahrádzajú vysvetlivky k HS, sa majú považovať za ich doplnenie a majú byť spolu s nimi konzultované (rozsudok z 15. apríla 2021, Vogel Import Export, C‑62/20, EU:C:2021:288, bod 31 a citovaná judikatúra).
36
V predmetnej veci sa položka 7307 KN vzťahuje na príslušenstvo na rúry alebo rúrky zo železa alebo ocele. Zahŕňa tri kategórie, z ktorých prvá je označená výrazom „liate“, druhá slovami „ostatné, z nehrdzavejúcej ocele“ a tretia výrazom „ostatné“.
37
Medzi účastníkmi konania vo veci samej je nesporné, že predmetné výrobky patria do druhej z týchto kategórií. Táto kategória rozlišuje medzi štyrmi podkategóriami, konkrétne po prvé „príruby“, po druhé „kolená, ohyby a nátrubky, so závitom“, medzi ktoré patria „nátrubky“ v podpoložke 73072210 KN, po tretie „príslušenstvo na zváranie na tupo“ a po štvrté „ostatné“ príslušenstvo na rúry alebo rúrky, kde patrí aj ostatné príslušenstvo na rúry alebo rúrky so závitom patriace do podpoložky 73072910 KN. Pokiaľ teda ide o zvyškovú kategóriu, posledná uvedená podpoložka sa týka príslušenstva na rúry alebo rúrky so závitom z nehrdzavejúcej ocele iného, ako sa uvádza v prvých troch kategóriách. Medzi účastníkmi konania vo veci samej je nesporné, že predmetné výrobky patria buď do druhej, alebo do štvrtej z týchto podkategórií podľa toho, či ich možno alebo nemožno považovať za „nátrubky“ so závitom.
38
Treba teda určiť, čo zahŕňa pojem „nátrubky“ v zmysle podpoložky 73072210 KN.
39
Tento pojem nie je definovaný ani v KN alebo HS, ani vo vysvetlivkách ku KN alebo vo vysvetlivkách k HS.
40
V tejto súvislosti treba uviesť, že podľa ustálenej judikatúry určenie významu a rozsahu pojmov, pre ktoré právo Únie neobsahuje definíciu, sa musí zistiť podľa ich obvyklého významu v bežnom jazyku pri súčasnom zohľadnení súvislostí, v ktorých sa používajú, ako aj pri zohľadnení účelu sledovaného právnou úpravou, v ktorej sa nachádzajú (rozsudok z 26. marca 2020, Pfizer Consumer Healthcare, C‑182/19, EU:C:2020:243, bod 48 a citovaná judikatúra).
41
Pokiaľ ide v prvom rade o obvyklý význam pojmu „nátrubky“ v bežnom jazyku, z viacerých slovníkov a iných zdrojov, na ktoré odkázali dánske daňové orgány v konaní vo veci samej a dánska vláda vo svojich písomných pripomienkach, vyplýva, že v dánskom, nemeckom a anglickom jazyku je pojem „nátrubok“ definovaný ako krátka rúrka určená na napojenie dvoch koncov rúr alebo rúrok a že takto označené príslušenstvo na rúry alebo rúrky je náprotivkom príslušenstva označeného pojmom „konektor“, pričom takto označené príslušenstvo môže existovať hladké alebo s vonkajším závitom. Z toho vyplýva, že podľa týchto slovníkov a zdrojov nátrubok, ak nie je hladký, môže byť len s vnútorným závitom, pretože inak by sa nemohol napojiť na konce rúr alebo rúrok, ktoré spája.
42
V druhom rade, pokiaľ ide o kontext, v ktorom sa používa pojem „nátrubky“, treba po prvé uviesť, ako v podstate zdôraznila Komisia vo svojich písomných pripomienkach, že mnohé výrazy označujúce príslušenstvo na rúry alebo rúrky v HS, KN, ako aj vo vysvetlivkách k HS a vo vysvetlivkách ku KN, sa vo viacerých jazykových verziách zrejme inšpirujú výrazmi zodpovedajúcimi určitým tvarom, ako sú časti tela, písmená abecedy alebo odevy, a poskytujú tak údaj o tvare dotknutého typu príslušenstva. Napríklad pojmy v dánskom jazyku „rørknæ“ a „rørbøjninger“ („elbows“ a „bends“ v anglickom jazyku, ako aj „coudes“ a „courbes“ vo francúzskom jazyku) označujú výrobok, ktorý je podobne ako koleno (knæ) ohnutý, rovnako ako pojem „muffe“ („sleeve“ v anglickom jazyku a „manchon“ vo francúzskom jazyku) zrejme naznačuje, že takto označený výrobok má tvar rukávnika alebo rukáva. V tejto súvislosti skutočnosť, ako uviedla DFST v konaní vo veci samej, že dánsky výraz „muffe“ možno do anglického jazyka preložiť viacerými spôsobmi, je irelevantná, keďže anglická verzia KN používa slovo „sleeve“ na preklad pojmu „nátrubok“.
43
Po druhé vzhľadom na to, že vysvetlivky k položke 7307 HS odkazujú okrem nátrubkov aj na iné výrobky, ako sú redukcie alebo prípojky, treba konštatovať, že tieto výrobky treba odlíšiť od nátrubkov. V prípade, že by sa predmetné výrobky mali považovať za redukcie a spojky, nemohli by sa považovať za výrobky patriace do podpoložky 73072210 KN. Ako uviedla Komisia vo svojich písomných pripomienkach, mohlo by to tak byť najmä v prípade výrobkov č. 2 a 5, pričom tieto výrobky výrobca opisuje ako „straight fitting union“ (priama prípojka) a „straight fitting reducer“ (priamo padnúca redukcia), čo prináleží overiť vnútroštátnemu súdu.
44
Po tretie vzhľadom na to, že vysvetlivky k HS uvádzajú „nátrubky a konektory“, a teda odlišujú pojem „nátrubok“ od pojmu „konektor“, treba konštatovať, že nátrubok a konektor sú dva odlišné výrobky, z ktorých každý má svoje typické vlastnosti. Vzhľadom na definície pojmu „konektor“ uvedené vo viacerých slovníkoch a zdrojoch, z ktorých vyplýva, ako bolo uvedené v bode 41 tohto rozsudku, že konektory, ak nie sú hladké, obsahujú vonkajšie závity, treba dospieť k záveru, že jedine definícia pojmu „nátrubok“, ktorú navrhol analytický ústav a ktorá je uvedená v bode 20 tohto rozsudku, umožňuje odlíšiť nátrubky od konektorov.
45
Po štvrté, ako uviedla Komisia vo svojich písomných pripomienkach, zdá sa, že niektoré z dotknutých výrobkov majú vlastnosti viacerých typov príslušenstva na rúry a rúrky uvedených v KN alebo vo vysvetlivkách k HS. Vzhľadom na to, že ako bolo uvedené v bode 37 tohto rozsudku, kategória ostatného príslušenstva na rúry a rúrky z nehrdzavejúcej ocele, iného ako liateho, zahŕňa okrem troch špecifickejších podkategórií vrátane podkategórie, kde patria „kolená, ohyby a nátrubky, so závitom“, aj podkategóriu „ostatné“, treba takéto výrobky zaradiť do tejto poslednej uvedenej podpoložky, teda do podpoložky 73072910 KN, keďže nezodpovedajú výlučne pojmu „nátrubky“, čo však prináleží overiť vnútroštátnemu súdu.
46
Z toho vyplýva, že príslušenstvo na rúry alebo rúrky z nehrdzavejúcej ocele, iné ako liate, s vonkajším závitom, ktoré nie je krátkymi časťami rúr s vnútorným závitom, umožňujúcimi spojenie dvoch rúr ich zaskrutkovaním do tohto príslušenstva alebo zatlačením doňho, treba považovať za príslušenstvo patriace do podpoložky 73072910 KN.
47
Toto posúdenie nespochybňuje ani prax niektorých členských štátov v oblasti ZINZ. Z písomných pripomienok Komisie totiž vyplýva, že írska ZINZ s referenčným číslom IE 08NT‑14‑284‑03, na ktorú sa odvoláva DFST v konaní vo veci samej, bola zrušená. Okrem toho sa zdá, že ostatné ZINZ, na ktoré odkazujú účastníci konania vo veci samej, dánska vláda a Komisia v konaní vo veci samej a vo svojich písomných pripomienkach v tomto konaní, potvrdzujú toto posúdenie, s výhradou niekoľkých výnimiek.
48
Vzhľadom na vyššie uvedené treba na položenú otázku odpovedať tak, že podpoložka 73072210 KN sa má vykladať v tom zmysle, že príslušenstvo na rúry alebo rúrky z nehrdzavejúcej ocele, iné ako liate, s vonkajším závitom, pokiaľ nejde o krátke časti rúry s vnútorným závitom umožňujúce spojenie dvoch rúr ich zaskrutkovaním do tohto príslušenstva alebo jednoduchým zatlačením doňho, nemožno považovať za „nátrubky“ patriace do tejto podpoložky.
O trovách
49
Vzhľadom na to, že konanie má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
Z týchto dôvodov Súdny dvor (šiesta komora) rozhodol takto:
Podpoložka 73072210 kombinovanej nomenklatúry, ktorá sa nachádza v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, zmeneného nariadením Rady (ES) č. 254/2000 z 31. januára 2000, v jeho znení vyplývajúcom z nariadenia Komisie (EÚ) č. 861/2010 z 5. októbra 2010,
sa má vykladať v tom zmysle, že:
príslušenstvo na rúry alebo rúrky z nehrdzavejúcej ocele, iné ako liate, s vonkajším závitom, pokiaľ nejde o krátke časti rúry s vnútorným závitom umožňujúce spojenie dvoch rúr ich zaskrutkovaním do tohto príslušenstva alebo jednoduchým zatlačením doňho, nemožno považovať za „nátrubky“ patriace do tejto podpoložky.
Podpisy
(
*1
)	Jazyk konania: dánčina.